Inheemse bome in Kaapstad gestroopGestroopte koorsbom (Foto verskaf deur Stad Kaapstad) Stad Kaapstad het Dinsdag die onwettige stroping van die bas van inheemse bome veroordeel wat uiteindelik duisende bome in Kaapstad se openbare ruimtes kan vernietig. Zahid Badroodien, burgemeesterskomiteelid van gemeenskapsdienste en gesondheid, het gesê wanneer die bas van die hele omtrek van die boom gestroop word, sterf die boom stadig weens die ontwrigting van hul voedingsbronne. “As die boom slegs gedeeltelik gestroop word, beskadig dit die boom tot só mate dat die groeipatroon beperk word en die boom verswak word. Die boom is dan meer ontvanklik vir droogte en siektes,” het hy verduidelik. Badroodien het gesê Stad Kaapstad veroordeel die skade wat aan die bome aangerig word wanneer bas onwettig geoes word vir medisinale of kulturele doeleindes. “Ons het ŉ verantwoordelikheid om ons fauna en flora te beskerm en die stad se departement van ontspanning en parke sal onverpoosd werk om die verwoesting van bome te bekamp.” Hy het gesê Stad Kaapstad het die gemeenskap se hulp nodig om die inligting te versprei en bewusmaking te verhoog. Hy het die gemeenskap versoek om dadelik aan te meld as hulle op ŉ boom afkom wat gestroop is. Volgens hom het die departement met vrugteboerdery-kenners gesels wat aanbeveel het dat ŉ moontlike regstellende stap kan wees om die bas van, veral koorsbome, met PVA-verf te verf. “Die bas sal dan waarskynlik nie aanloklik wees om geoes te word nie. Die mengsel sal ook nie enige risiko inhou vir die boom nie en is ook nie giftig vir mense nie. Die kleur verf sal ligbruin wees.” Enigiemand wat ŉ boom opmerk wat gestroop is, word versoek om die stad te kontak by 021 480 700 of stuur ŉ e-pos aan [email protected].